
Els autors han trobat Scolymus grandiflorus Desf. a Mallorca, novetat per a la 
flora balear i espanyola, així mateix donen nova informació sobre la corologia 
d'algunes espècies a les illes de Mallorca, Menorca, Eivissa i Formentera. 
Paraules clau: corologia, Illes Balears, flora. 


FLORISTIC RECORDS FROM BALEARIC ISLANDS (XII). The authors have 
reported the finding of the Scolymus grandiflorus Desf. (Asteraceae) in 
Majorca. This is a new finding as this species has not been previously recorded 
in the Balearic and Spanish Flora. This work has also provided new information 
regarding the chorology of species from the islands of Mallorca, Menorca, Ibiza 
and Formentera. 

Anagyris foetida L. 


La novetat per a la flora espanyola es 
destaca amb un asterisc (*); i les noves 
citacions per a la flora d'alguna de les illes 
amb dos (11). Les ampliacions corològiques 
dins d'una mateixa illa no duen cap referència 
particular. 

Els testimonis d'herbari de les espècies 
citades com a noves es troben a l'herbari dels 
autors, el qual es troba dipositat a la 
Universitat de les Illes Balears. Els tàxons es 
relacionen en ordre alfabètic i es citen 
abreviats com a binòmens. 


Mallorca: Sa Ràpita (Campos), DD95, a 
30 m. N'hem vist un únic exemplar a la vora 
dels carrers de la zona alta del poble, 
recentment urbanitzada. La citació representa 
una ampliació cap al sud de l'àrea de 
distribució de l'espècie. 


Asplenium marinum L. 

Mallorca: penya-segats marítims a Es 
Telègraf (Capdepera), ED39, a 150 m. N'hem 
vist una vintena d'exemplars a les escletxes 
de les penyes orientades cap al nord. 

** Bromus unioloides Humb., Bonpl. & 
Kunth 

Menorca: solars abandonats del poligon 
industrial d'Alaior, EE92, a 110 m. Aquesta 
espècie, introduïda d'Amèrica del Sud 
inicialment com a gespa, era coneguda només 
a Eivissa i Mallorca, on pareix que 
augmenten les seves poblacions, sobretot als 
voltants de Palma. 


Carex rorulenta Porta 

. Formentera: talussos marítims al nord 
de La Mola, CC78, a 90 m. N'hem trobat 
una petita població a les parets d'una 
torrentera. L'espècie havia estat citada a 
Formentera (Pla et al., 1992) però només es 
coneixia als talussos de la costa sud de La 
Mola (Llorens). 


"i Chamaesyce peplis (L.) Prokh. 

Formentera: platja de Llevant, CC68, a 
2 m. N'hem vist un sol exemplar a prop d'un 
dels restaurants de la platja. 


"i Cladium mariscus (L.) Pohl 

Formentera: torrent de Cala Saona, 
CC68 a 5 m. Una petita població al fons de 
la torrentera prop de la platja. 


Ditrrichia viscosa (L.) Greuter subsp. viscosa 

Formentera: Trucadors, CC69, a 7 m; 
voltants de l'Estany Pudent, prop des Pujols, 
CC68, a 10 m; voltants de Sant Francesc 
Xavier, CC68, a 50 m. 

És una espècie que durant als darrers 
anys es troba clarament en procés expansiu 
de forma que ha vist ampliada notablement la 
seva àrea de distribució a totes les illes 
gràcies a la seva capacitat de colonització, 
principalment de voreres de carretera. 


** Lathyrus. sphaericus Retz. 

Formentera: talussos al nord de La 
Mola, CC78, a 90 m. En vàrem veure una 
sèrie d'exemplars a la part alta del talús, a la 
zona on comença la torrentera. Aquesta 
espècie només es coneixia fins ara a Mallorca 
i Menorca (Bolòs i Vigo, 1984, Pla et al., 


1992) per la qual cosa la citació representa la 
primera per a Pitiúses. 


Limonium biflorum (Pignatti) Pignatti 
Mallorca: roquissars litorals a Cala 
Fiqué (Manacor), DE27, a 20 m. N'hem vist 
5 exemplars bastant malmesos probablement 
per conills. Roquissars litorals a Sa Ràpita 
(Campos), DD95, a 10 m. A aquesta població 
el nombre d'exemplars és superior, una 
vintena, i es troba més ben conservada. 
L'espècie era coneguda del nord-est de 
Mallorca i de Menorca, per la qual cosa les ci- 
tacions aquí descrites suposen una notable 
ampliació de l'àrea de distribució de l'espècie. 


Linaria simplex (Willd.) DC. 

Mallorca: s'Allapassa, DD76, a 110 m. 
En vàrem trobar una petita població vivint 
dins alguns pedregams. Aquesta espècie 
s'havia citada per Porta i Rigo (in Bonafè, 
1980) a la Serra de Randa, però des de 
llavors no se'n troba cap altra indicació. Per 
tant confirmam la presència de l'espècie a 
Mallorca i n'ampliam. la distribució. 


**Myosotis ramosissima Rochel 
ramosissima 

Menorca: arenal de Tirant, EE93, a 10 
m. N'hem trobat una població bastant 
abundant vivint tant als clars del savinar 
(Clematidi-Juniperetum turbinatae (O. Bolòs, 
Molinier & P. Montserrat) Rivas-Martinez, 
1975) com a lombra de les pròpies savines. 


subsp. 


**Otanthus maritimus (L.) Hoffmans. & Link 

Menorca: Cala Escorxada (Es Migjorn 
Gran), EE82, a 3 m. N'hem vist 5 exemplars 
a la platja. 

Aquesta espècie havia estat retrobada 
recentment a Mallorca (Gil et al., 1996). A 
Menorca ha de tenir molt probablement una 
distribució molt localitzada ja que no s'havia 
citada fins ara ni en les flores antigues 
(Rodríguez-Femenias, 1904) ni en els estudis 
més recents realitzats als sistemes dunars més 
representatius de l'illa (Rita i Tébar, 1990: 
Tébar et al., 1991). 

Phillyrea latifolia L. subsp. latifolia 

Menorca: prop de Cala Fustam, EE82, 
a 40 m, barranc d'Algendar, EE82, a 80 m, 
Son Bou, EE91, a 30 m; Cala en Porter, 
EE91, a 20 m; Cales Coves, EE91, a 20 m; 
carretera a Punta Prima, FE00, a 50 m; 
Biniancolla, FEO1, a 20 m; Binisafúller, 
FE01, a 10 m; Biniparratx, FE01, a 20 m; Es 
Canutells, FE01, a 10 m. 

Es troba a torrenteres amb una impor- 
tant potència de sòl argilós, on pareix tenir un 
cert caràcter relictual. La seva àrea de 
distribució s'estén al llarg de la costa sud de 
l'illa. Les dues subespècies de Ph. latifolia es 
diferencien bé ja que la subsp. latifolia té les 
fulles més amples, de color verd clar, amb la 
denticulació regular, també presenta una major 
fragilitat de les branques tendres i un port 
més arbori en els exemplars adults, a més de 
pels distints hàbitats on es poden trobar 
ambdós tàxons. 

Tots els treballs de corologia anteriors 
(Bolòs, 1986, 1998) citen com a present a 
Menorca el tàxon Ph. latifolia sense distingir- 
ne la subespècie a la qual es fa referència. 
Creiem important l'aportació de totes aques- 
tes indicacions ja que pertanyen únicament al 
tàxon Ph. latifolia subsp. latifolia, separant- 
la clarament de les citacions de Ph. latifolia 
subsp. media que és present a gairebé tota 
Menorca. 

Així mateix, —Rodriguez-Femenías 
(1904) cita la presència de l'espècie Ph. 
stricta. Llegint la descripció que dóna pareix, 
principalment per la morfologia foliar, que 
podria tractar-se de Ph. latifolia subsp. 
latifolia, si bé és difícil de confirmar sense 
haver-hi testimoni d'herbari. 


**Sagina apetala Ard. subsp. apetala 
Formentera: entre Punta Prima i Cala 
en Baster, CC68, a 50 m. Als replans de la 
part alta dels penya-segats n'hem vist una 
població amb bastants exemplars. Fins ara, 
totes les cites del gènere Sagina de 
Formentera corresponien a S. maritima G. 
Don (Pla et al., 1992), espècie que viu als 
talussos al nord de La Mola. Es distingeix 


d'aquesta espècie per les fulles fortament 
aristades, els sèpals fructifers erectes a la 
fructificació i les llavors més petites. 


Saxifraga corsica (Duby) Gren. é: Godron 
subsp. cossoniana (Boiss.) D.A. Webb 
Formentera: talussos marítims al nord 
de La Mola, CC 78, entre els 60 i els 90 m. 
Malgrat que l'espècie ja és coneguda a 
aquesta mateixa quadrícula UTM, pensam que 
val la pena donar a conèixer aquesta citació 
ja que la zona on l'hem trobada està a alguns 
km de la localitat on es coneixia originalment 
i el número d'exemplars és molt més elevat. 


Scandix pecten-veneris L. subsp. pecten- 
veneris 

Formentera: Sant Ferran, CC68 a 25 m. 
Prop de les basses de Sant Ferran, a la vora 
d'un camp de conreu apareix una població 
d'aquesta espècie a l'ombra d'una figuera. És 
la segona citació d'aquesta espècie a l'illa. 


tScolpmus grandiflorus Desf. 

Mallorca: camps de conreu de Son 
Muntaner (Palma), DD68, a 100 m. N'hem 
trobat una població amb uns 150 exemplars 
(maig de 1998). Actualment (maig de 1999) 
la reducció de la població és molt important 
degut a la construcció d'un camp de golf, de 
tal manera que només es conserven els 
exemplars que es trobaven més propers als 
arbres que no s'han arrabassat. 

L'espècie té una distribució medi- 
terrània centre-occidental i es troba a Itàlia, 
França i Nord d'Àfrica. Bolòs et al. (1990) la 
citen com a present als Paisos Catalans, 
concretament al territori ruscínic i Bolòs i 
Vigo (1995) mostren que l'àrea concreta de 
distribució es limita a la comarca del Baix 
Vallespir, d'administració francesa, per tant 
aquesta indicació correspon a la primera per 
a la flora espanyola. 


**Silene disticha Willd. 

Formentera: camps del cap de Barbaria, 
CC68, a 45 m. La població d'aquesta espècie 
és prou abundant a les vores dels camins on 

comparteix ambient amb altres espècies d'a- 
quest gènere: S. gallica L., S. sclerocarpa 
Léon Dufour i S. nocturna L. subsp. nocturna. 


**Silene nocturna L. subsp. nocturna 
Formentera: molí prop del camp de Sa 
Mira, CC68, a 50 m. Devora les basses que 
envolten el molí hi ha erms colonitzats per 
pastures efimeres, és en elles on hem 
localitzat aquesta espècie. Viu amb Silene 
gallica L. que és notablement més abundant. 
L'hem trobada també als camps del cap de 
Barbaria, juntament amb S. disticha. 


**Stellaria pallida (Dumort.) Piré 

Formentera: talussos al nord de La 
Mola, CC78, a 40 m. N'hem vist una petita 
població a les zones més nitròfiles d'aquests 
talussos. 


**Vicia tetrasperma (L.) Schreb. 

Formentera: talussos al nord de La 
Mola, CC78, a 30 m. Escassos exemplars que 
viuen a les pastures una mica nitròfiles 
d'Helianthemetea guttati (Br.-Bl. ex Rivas 
Goday 1958) Rivas Goday & Rivas-Martínez 
1963. 


** Vicia villosa Roth subsp. pseudocracca 
(Bertol.) P.W. Ball 

Formentera: talussos al nord de La 
Mola, CC78, entre 20 i 70 m. Viu enfilada a 
les mates de Pistacia lentiscus L., pareix esser 
una espècie localment abundant. 


Viburnum tinus L. 

Mallorca: torrent de Magi (Palma), 
DD68, entre els 65 i els 80 m. N'hem vist 
una trentena d'exemplars al llarg del torrent 
que davalla de Son Vida. L'espècie és 
coneguda aquí i allà a la Serra de Tramun- 
tana, també es troba a Son Servera (Bolòs i 
Vigo, 1995). Aquesta indicació correspon a la 
més meridional de l'illa de Mallorca. 


Vincetoxicum hirundinaria Medik. subsp. 
intermedium (Loret & Barrandon) Markgraf 
var. balearicum O. Bolòs & Vigo 


Mallorca: Cala Blava (Llucmajor), DD 
77, a 10 m. Torrent devora el pas de Sa 
Senyora (Llucmajor), DD85, a 80 m. 
Ambdues poblacions ocupen uns indrets 
similars, viuen a ambients ombrívols i lleuge- 
rament nitròfils dels replans de les penyes. 
N'hem vist una trentena d'exemplars entre les 
dues poblacions. Aquesta espècie es coneixia 
a Mallorca només a la serra de Tramuntana, 
si bé la seva distribució general inclou també 
Menorca, Cabrera i sa Dragonera (Pla et al., 
1992). 


**Vulpia bromoides (L.) S.F. Gray 

Eivissa: pla de Corona (Sant Antoni de 
Portmany), CD52, a 120 m. N'hem vist uns 
quants exemplars als talussos litorals que 
miren cap a l'illot de Ses Margalides, a les 
pastures anuals dels clars dels pinars. 

Aquesta citació representa la primera de 
l'espècie per les Pititses. 

